Komisijos sprendimas
1996 m. gruodžio 18 d.
nustatantis sveikatos reikalavimus ir tinkamumo žmonių maistui sertifikatą importuojant iš trečiųjų šalių mėsos produktus, pagamintus iš paukštienos, ūkiuose auginamų medžiojamų gyvūnų mėsos, laukinių medžiojamų gyvūnų mėsos ir triušienos
(tekstas svarbus EEE)
(97/41/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [1], su paskutiniais pakeitimais, padarytais Komisijos sprendimu 96/405/EB [2], ypač į jos 10 straipsnį,
kadangi būtina nustatyti atskirus mėsos produktų, pagamintų iš paukštienos, ūkiuose auginamų medžiojamų gyvūnų mėsos, laukinių medžiojamų gyvūnų mėsos ir triušienos, importo į Bendriją reikalavimus; kadangi šie produktai turi atitikti Direktyvos 92/118/EEB II priedo 1 skyriuje nustatytas sąlygas;
kadangi būtina nustatyti tinkamumo žmonių maistui sertifikato, kurį turi pasirašyti oficialiai paskirtas veterinarijos gydytojas, patvirtindamas, kad produktai atitinka šiame sprendime nustatytus reikalavimus, formą;
be to, kadangi tada, kai galima pripažinti lygiavertes garantijas suteikiančias sąlygas, trečioji šalis gali pateikti Komisijai svarstyti pasiūlymą dėl tokio pripažinimo;
kadangi šiame sprendime nustatyti reikalavimai ir sertifikatas atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime nustatyti mėsos produktų tinkamumo žmonių maistui reikalavimai, taikomi importuojant iš paukštienos, ūkiuose auginamų medžiojamų gyvūnų mėsos, laukinių medžiojamų gyvūnų mėsos ir triušienos pagamintus mėsos produktus.
2 straipsnis
Iš paukštienos, ūkiuose auginamų medžiojamų gyvūnų mėsos, laukinių medžiojamų gyvūnų mėsos ir triušienos pagaminti mėsos produktai importuojami su sąlyga, kad jie atitinka Direktyvos 92/118/EEB II priedo 1 skyriuje nustatytus reikalavimus.
3 straipsnis
1. Kiekvieną mėsos produktų, pagamintų iš paukštienos, ūkiuose auginamų medžiojamų gyvūnų mėsos, laukinių medžiojamų gyvūnų ir triušienos, siuntą turi lydėti numeriu pažymėtas tinkamumo žmonių maistui sertifikato originalas, užpildytas, pasirašytas, su nurodyta data ir surašytas viename lape ir atitinkantis šio sprendimo priede nustatytą formą.
2. Sertifikatas parengiamas bent viena į Bendriją įvežančiosios valstybės narės valstybine kalba.
4 straipsnis
Šis sprendimas taikomas nuo 1997 m. sausio 1 d.
5 straipsnis
Šis sprendimas skirtas valstybėms narėms.
Priimta Briuselyje, 1996 m. gruodžio 18 d.